大贤当佐世, 尧时难退身。 如何丹霄侣, 却在沧江滨。 柳色变又遍, 莺声闻亦频。 赖逢宜春守, 共赏南湖春。 营道知止足, 饰躬无缁磷。 家将诗流近, 迹与禅僧亲。 放旷临海门, 翱翔望云津。 虽高空王说, 不久山中人。
融和又报。 乍瑞霭霁色, 皇州春早。 翠幰竞飞, 玉勒争驰都门道。 鳌山彩结蓬莱岛。 向晚色、双龙衔照。 绛绡楼上, 彤芝盖底, 仰瞻天表。 缥缈。 风传帝乐, 庆三殿共赏, 群仙同到。 迤逦御香, 飘满人间闻嬉笑。 须臾一点星球小。 渐隐隐、鸣鞘声杳。 游人月下归来, 洞天未晓。